Tollane "mull" oli õigupoolest üldrahvalik tegu, millele igaüks kaasa aitas: laenu võtsid (peaaegu) kõik ja pealegi korraga, keegi ei vaielnud tootlikkust ennetava palgatõusu vastu, poes nõustuti mis tahes küsitud hinnaga ning päästjad, õpetajad jpt vahetasid oma alalise töö ajutise ehitajaameti vastu. Ent ülekuumenemisse suubunud kõrgkonjunktuur lõpeb vältimatult tsüklilise langusega. Kui uut, antud juhul välisraha enam endises mahus juurde ei tulnud, hakkas lausa taevastesse kõrgustesse kerkinud kasv raugema. Esialgu oli Eesti arengutes küllaltki palju sarnasust 1980. aastate alguse Lõuna-Ameerika, iseäranis Tšiili võlakriisiga, aga ka 1997. aastal korraga mitmes Kagu-Aasia riigis lahvatanud kriisiga.